
                             Dərman vasitəsinin istifadəsi üzrə təlimat (xəstələr üçün)

                                                                  
LEPONEKS     25 mq; 100 mq  tabletlər 
[bookmark: bookmark0]LEPONEX®

[bookmark: bookmark1]Beynəlxalq patentləşdirilməmiş adı: Clozapine
Tərkibi
Təsiredici maddə:   1 tabletin tərkibində 25 mq və ya 100 mq klozapin vardır.
Köməkçi maddələr: maqnezium stearat, susuz kolloidal silisium dioksid, povidon K29-32, talk, 
                                qarğıdalı nişastası, laktoza monohidrat.

Təsviri
25 mq – yuvarlaq, yastı, sarı, kənarları əyilmiş tabletlərdir. Təxminən 6,3 mm diametrdə, bir tərəfdə "CLOZ" kodlu, "L/O" və arxa tərəfdə bucaq işarəsi var.
[bookmark: bookmark3]100 mq – yuvarlaq, düz, sarı, kənarları əyilmiş tabletlərdir. Diametri təqribən 10 mm, bir tərəfdə "CLOZ" kodlu, "Z/A" və arxa tərəfdə bucaq işarəsi var.

Farmakoterapevtik qrupu
Antipsixotik preparat.
[bookmark: bookmark4]ATC kodu: N05AH02.
Farmakoloji xüsusiyyətləri
Farmakodinamikası
Leponeks klassik neyroleptiklərdən fərqlənən antipsixotik preparatdır. Farmakoloji tədqiqatlarda klozapin katalepsiyaya səbəb olmamış və ya apomorfin- və ya amfetamin-əlaqəli stereotip davranışı tormozlamamışdır.
Preparat Dı, D2, D3 və D5-dofamin reseptorlarına zəif, D4-dofamin reseptorlarına isə çox güclü blokadaedici təsir göstərir, bundan başqa, aşkar adrenolitik, antixolinergik, antihistamin və antiserotoninergik xüsusiyyətlərə malikdir.
Digər antipsixotik dərman vasitələrinə rezistent olan şizofreniyalı xəstələrdə Leponeks sürətlə güclü sedativ effekt əmələ gətirir və güclü antipsixotik təsir göstərir. Bu cür hallarda Leponeksin qısa və uzun müddətli tədqiqatlarda şizofreniyanın pozitiv və neqativ simptomlarına effektiv təsiri təsdiq edilmişdir. Leponeks praktik olaraq kəskin distoniya və gecikmiş diskineziya tipli ciddi ekstrapiramid reaksiyalar əmələ gətirməməsilə ilə də digər preparatlardan fərqlənir. Parkinsonabənzər reaksiyalar və akatiziya nadir hallarda müşahidə edilir. Klassik neyroleptiklərdən fərqli olaraq, Leponeks prolaktinin səviyyəsini artırmır və ya cüzi miqdarda artırır və bu da ginekomastiya, amenoreya, qalaktoreya və impotensiya kimi əlavə təsirlərdən yayınmağa imkan verir. Leponeksin qəbulu ilə yarana bilən potensial ciddi əlavə təsirlərə qranulositopeniya (3%) və aqranulositoz (0,7%) aiddir.
[bookmark: bookmark5]Farmakokinetikası
Daxilə qəbul edildikdən sonra Leponeksin 90-95%-i sorulur; sorulmanın nə sürəti, nə də dərəcəsi qida qəbulundan asılı deyil.
Qaraciyərdən “ilk keçid” zamanı Leponeksin aktiv maddəsi olan klozapin orta dərəcədə metabolizmə uğrayır. Mütləq biomənimsənilməsi 50-60%-dir. 
Preparatın gündə iki dəfə qəbulu fonunda tarazlıq vəziyyətində qanda maksimal konsentrasiyası orta hesabla, 2,1 saatdan sonra (0,4-4,2 saat) yaranır, paylanma həcmi 1,6 litr/kq təşkil edir. Klozapinin plazma zülalları ilə birləşməsi təxminən 95%-dir. 
Klozapin ekskresiya olmadan əvvəl CYP1A2 və 3A4 tərəfindən tam və müəyyən dərəcədə CYP2C19 və 2D6 tərəfindən metabolizə olur. Metabolitlərdən yalnız desmetil metaboliti aktiv şəkildə aşkarlanmışdır. Farmakoloji olaraq klozapinlə oxşar olan bu metabolit qismən zəif və qısa müddətli təsiri ilə fərqlənir.
Onun xaric olması ikifazalı xarakter daşıyır və son fazanın orta yarımxaricolma müddəti 12 saat təşkil edir (dəyişmə diapazonu 6-26 saatdır). 75 mq preparatın birdəfəyə qəbulundan sonra son fazanın yarımxaricolma müddəti orta hesabla 7,9 saatdır. Bu göstərici, preparatın gündə 75 mq dozada ən azı 7 gün müddətində qəbul edilməsi nəticəsində tarazlıq vəziyyəti əldə edildikdə 14,2 saata qədər artır.
[bookmark: bookmark6]Klozapinin dəyişilməmiş şəkildə sidik və nəcisdə yalnız izi aşkar edilir. Preparatın istifadə olunmuş dozasının təxminən 50%-i metabolitlər şəklində sidiklə və 30%-i nəcislə xaric edilir. Müəyyən olunmuşdur ki, tarazlıq vəziyyətində preparatın gündəlik dozası 37,5 mq-dan 75mq və 150 mq-a qədər (2 qəbula təyin olunmuş) artırıldıqda, «konsentrasiya-zaman» əyrisi altındakı sahənin (AUC) dozadan asılı olaraq xətti artması, həmçinin plazmada maksimal və minimal konsentrasiyaların artması müşahidə edilir.

İstifadəsinə göstərişlər
Müalicəyə davamlı şizofreniya
Leponeks müalicəyə davamlı olan şizofreniyanın, başqa sözlə, klassik antipsixotik dərman vasitələri ilə müalicəyə cavab verməyən və ya onlara qarşı dözümsüz olan şizofreniyalı xəstələrin müalicəsi üçün təyin olunur.
Müalicəyə cavab verilməməsi adekvat dozalarda və müddətdə təyin olunan minimum iki antipsixotik preparatla müalicənin kifayət qədər klinik yaxşılaşmaya səbəb olmaması kimi müəyyən olunur.
Dözümsüzlük ağır və müalicə edilə bilməyən nevroloji əlavə reaksiyalar (ekstrapiramid əlavə effektlər və ya gecikmiş diskineziya) səbəbindən klassik neyroleptiklər vasitəsilə kifayət qədər klinik yaxşılaşma əldə etməyin mümkün olmaması kimi müəyyən olunur.
Özünəqəsd cəhdlərinin residiv riski
Leponeks təkrar özünəqəsd cəhdlərinin xroniki riskinə meyilli olan (xəstənin xəstəlik tarixinə və son klinik vəziyyətinə əsasən) şizofreniyalı və ya şizoaffektiv pozğunluqları olan xəstələrdə özünəqəsd davranışlarının residiv riskini aşağı salmaq üçün göstərişdir. Özünəqəsd davranışları xəstələrin davranışlarına aiddir və ölüm riskinin artmasına gətirib çıxarır.
Parkinson xəstəliyinin müalicəsi dövründə meydana çıxan psixozlar
Leponeks Parkinson xəstəliyinin müalicəsi zamanı meydana çıxan psixi pozğunluqlar zamanı, standart müalicə effekt vermədikdə göstərişdir. Standart müalicənin effektsizliyi psixi simptomlara nəzarətin olmaması və/və ya aşağıdakı tədbirlər həyata keçirildikdən sonra əmələ gələn funksional yolverilməz hərəki funksiyanın pisləşməsinin başlanğıcı kimi müəyyən edilir.
· Antixolinergik preparatların, o cümlədən, trisiklik antidepressantların qəbulunun dayandırılması.
· Dopaminergik effektli parkinsonizm əleyhinə preparatların dozalarını aşağı salmağa təşəbbüs göstərilməsi.

Əks göstərişlər
· Klozapinə və ya preparatın hər hansı digər komponentinə qarşı yüksək həssaslıq.
· Vəziyyəti müntəzəm qan analizlərinin aparılmasına imkan verməyən xəstələr.
· Anamnezdə toksik və ya idiosinkratik qranulositopeniya/aqranulositoz (əvvəllər aparılan kimyaterapiya nəticəsində inkişaf edən qranulositopeniya və ya  aqranulositoz istisna olmaqla).
· Sümük iliyi funksiyasının pozulması.
· Nəzarət olunmayan epilepsiya.
· Alkoqol psixozu və ya digər toksik psixozlar, dərman intoksikasiyaları, komatoz vəziyyətlər.
· Damar kollapsı və /və ya MSS-in istənilən etiologiyalı tormozlanması.
· Ağır böyrək və ya ürək xəstəlikləri (məsələn, miokardit).
· Qaraciyərin ürəkbulanma, anoreksiya və ya sarılıqla müşayiət olunan aktiv xəstəlikləri, qaraciyərin proqressivləşən xəstəlikləri, qaraciyər çatışmazlığı.   
· Paralitik bağırsaq keçməzliyi.
[bookmark: bookmark7]
Xüsusi göstərişlər və ehtiyat tədbirləri
Aqranulositoz
Leponeksin aqranulositozla assosiasiyasını nəzərə alaraq aşağıdakı ehtiyat tədbirlərini həyata keçirmək zəruridir:
· Leponeks sümük iliyinin funksiyalarına əhəmiyyətli dərəcədə tormozlayıcı təsir göstərən dərman preparatları ilə birlikdə istifadə edilməməlidir. Bundan başqa, depo formasında uzunmüddətli təsirə malik antipsixotik preparatlardan istifadə edilməməlidir, onlar özpotensial mielosupressiv təsirləri ilə əlaqədar olaraq zəruriyyət yarandıqda (məsələn  qranulositopeniya əmələ gəldikdə) orqanizmdən sürətlə xaric edilə bilmir.
· Anamnezində sümük iliyinin birincili xəstəlikləri olan xəstələrə, Leponeks o zaman təyin oluna bilər ki, müalicədən gözlənilən effekt arzuolunmaz reaksiyaların inkişaf riskindən üstün olsun. Belə xəstələr Leponekslə müalicəyə başlamazdan əvvəl hematoloq tərəfindən diqqətlə müayinə olunmalıdırlar.
· Xoşxassəli etnik neytropeniya nəticəsində leykositlərin sayı aşağı olan xəstələrə xüsusi fikir vermək lazımdır. Bu cür hallarda Leponekslə müalicəyə hematoloqun razılığı alındıqdan sonra başlanıla bilər.
Leykositlərin sayına və neytrofillərin mütləq sayına müntəzəm nəzarət.
Leponekslə müalicənin başlanmasına 10 gün qalmış, preparatı yalnız normal göstəriciləri olan (leykositlərin sayı ≥3500/mm3(≥ 3,5х109/l) və neytrofillərin mütləq sayı ≥2000mm3 (≥ 2,0x109/l)) xəstələrin qəbul etməsinə əmin olmaq üçün leykositlərin sayını və leykositar formulu müəyyən etmək lazımdır. Leponekslə müalicəyə başladıqdan sonra leykositlərin sayına və imkan olduqda neytrofillərin mütləq sayına 18 həftə ərzində hər həftə, sonradan preparatın qəbulunun bütün dövrü ərzində ayda 1 dəfədən gec olmayaraq və Leponeksin qəbulunun tam şəkildə dayandırılmasından 4 həftə sonra nəzarət etmək lazımdır.
Preparatı təyin edən həkim bütün lazım olan təhlükəsizlik tədbirlərinə əməl etməlidir. Hər bir baxış zamanı müalicə həkimi xəstəyə istənilən infeksiya əlamətlərinin yarandığı zaman dərhal həkimlə əlaqə saxlanması barədə xəbardarlıq etməlidir. Xüsusilə neytropeniyanın olma ehtimalını əks etdirən bədən hərarətinin yüksəlməsi, boğazda ağrılar və ya digər qripəbənzər simptomlar baş verdiyi zaman. İnfeksiyanın istənilən simptomları meydana çıxdıqda təcili olaraq qanın leykositar formulunu müəyyən etmək lazımdır.
Leykositlərin sayının və/və ya neytrofillərin mütləq sayının azalması.
Leponekslə müalicənin ilk 18 həftəsi ərzində leykositlərin sayı 3500-3000/mm3-ə qədər və/və ya neytrofillərin mütləq sayı 2000-1500/mm3-ə qədər aşağı düşərsə, bu göstəricilərə nəzarəti, minimum, ən azı həftədə 2 dəfə həyata keçirmək lazımdır.
Leponekslə 18 həftə ərzində aparılan müalicədən sonra leykositlərin sayı 3000-2500/mm3-ə qədər və/və ya neytrofillərin mütləq sayı 1500-1000/mm3-ə qədər düşdükdə ən azı həftədə 2 dəfə aparılan hematoloji nəzarət vacibdir.
Bundan başqa, Leponekslə müalicənin istənilən dövründə başlanğıc səviyyə ilə müqayisədə leykositlərin sayının əhəmiyyətli dərəcədə azalması qeyd olunarsa, leykositlərin sayı və leykositar formula təkrar müəyyən olunmalıdır. Leykositlərin sayı birdəfəyə 3000/mm3-ə qədər və daha da aşağı düşərsə və ya üç həftə ərzində ümumi olaraq 3000/mm3 və daha çox azalarsa, bu, «əhəmiyyətli» hesab olunur.
Leponekslə müalicənin ilk 18 həftəsi ərzində leykositlərin sayı <3000mm3-ə qədər və/və ya neytrofillərin mütləq sayı <1500/mm3-ə qədər aşağı düşərsə, Leponekslə 18 həftəlik müalicədən sonrakı dövrdə – müvafiq olaraq <2500/mm3-ə və ya <1000/mm3-ə qədər aşağı düşərsə, preparatdan istifadəni dərhal dayandırmaq lazımdır. Bu halda leykositlərin sayını və leykositar formulanı hər gün müəyyən etmək, qripəbənzər simptomların və ya infeksiyanın olmasından xəbər verən digər əlamətlərin əmələ gəlməsinə görə xəstələr üzərində diqqətlə müşahidə aparmaq lazımdır. Hematoloji nəzarət, hematoloji göstəricilər tam normallaşana qədər aparılır.
Əgər Leponeksdən istifadə dayandırıldıqdan sonra leykositlərin sayı sonradan 2000/mm3-dən aşağı və ya neytrofillərin mütləq sayı 1000/mm3-dən aşağı düşərsə, bu vəziyyətin müalicəsi təcrübəli hematoloqun nəzarəti altında aparılmalıdır. İmkan olduqda xəstə ixtisaslaşdırılmış hematoloji şöbəyə köçürülməli, burada ayrıca boksa yerləşdirilməlidir. Xəstəyə qranulositar-makrofaqal koloniyastimullaşdırıcı amil və ya qranulositar koloniyastimullaşdırıcı amilin yeridilməsi təyin oluna bilər. Neytrofillərin sayı 1000/mm3-dən çox yüksəldikdən sonra koloniyastimullaşdırıcı amillə müalicəni dayandırmaq məsləhət görülür.
Leykositlərin çatışmazlığı səbəbindən Leponekslə müalicəsi dayandırılmış xəstələrə onu təkrar olaraq təyin etmək olmaz. Hematoloji göstəriciləri təsdiq etmək üçün növbəti gün qanı təkrar analiz etmək lazımdır, lakin artıq birinci analizin nəticəsini aldıqdan sonra Leponeksdən istifadəni dayandırmaq lazımdır.

Leponekslə müalicənin ilk 18 həftəsi ərzində qan hüceyrələrinin sayına nəzarət
	Qan hüceyrələrinin sayı
	Tələb olunan müdaxilə

	Leykositlər /mm3 (/1)
	Neytrofillərin mütləq sayı /mm3 (/1)
	

	≥3500 (≥3,5 x 109)
	≥2000 (≥2,0 x 109)
	Leponekslə müalicə davam etdirilməlidir.

	≥3000 - <3500
(≥3,0 x 109 - <3,5x109)
	≥1500 - <2000
(≥1,5 x 109- <2,0 x 109)
	Leponekslə müalicə davam etdirilir, hüceyrələrin sayı stabilləşənə qədər və ya artana qədər həftədə iki dəfə qan hüceyrələri müayinə olunmalıdır. 

	<3000 (<3,0 x 109)
	<1500 (<l,5 x 109)
	Leponekslə müalicə dərhal dayandırılmalı, hematoloji kənaraçıxmalar normallaşana qədər gündəlik müayinə aparılmalı, infeksiyaya görə monitorinq edilməlidir. Preparat yenidən istifadə edilməməlidir.



Leponekslə 18 həftəlik müalicədən sonra qan hüceyrələrinin sayına nəzarət
	Qan hüceyrələrinin sayı
	Tələb olunan müdaxilə

	Leykositlər/mm3 (/1)
	Neytrofillərin mütləq sayı/mm3 (/1)
	

	≥3000 (≥3,0 x 109)
	≥1500 (≥l,5 x 109)
	Leponekslə müalicə davam etdirilməlidir.

	≥2500 - <3000
(2,5 x 109- <3,0 x 109)
	≥1000 - <1500
(≥l,0 x 109<1,5 x 109)
	Leponekslə müalicə davam etdirilir, hüceyrələrin sayı stabilləşənə qədər və ya artana qədər həftədə iki dəfə qan hüceyrələri müayinə olunmalıdır.

	<2500 (<2,5 x 109)
	<1000 (<1,0 x 109)
	Leponekslə müalicə dərhal dayandırılmalı, hematoloji kənaraçıxmalar normallaşana qədər gündəlik müayinə aparılmalı, infeksiyaya görə monitorinq edilməlidir. Preparat yenidən istifadə edilməməlidir



Qeyri-hematoloji səbəblərlə əlaqədar olaraq müalicənin dayandırılması.
Leponekslə 18 həftədən çox davam edən müalicə 3 gündən çox (lakin 4 həftədən az) müddət ərzində dayandırılmış xəstələrdə hər həftə leykositlərin sayını və imkan olduqda, əlavə 6 həftə ərzində qanda neytrofillərin sayını yoxlamaq göstərişdir. Bu zaman hematoloji dəyişikliklər qeyd olunmadıqda, hematoloji göstəricilərə sonrakı nəzarət 4 həftədə 1 dəfədən tez olmamaq şərtilə həyata keçirilə bilər. Əgər Leponekslə müalicə 4 həftə və daha çox müddət ərzində dayandırılarsa, müalicənin sonrakı 18 həftəsində hər həftə hematoloji nəzarətin aparılması tələb olunur.
Eozinofiliya
Eozinofiliya inkişaf etdikdə Leponeksdən istifadəni o halda dayandırmaq tələb olunur ki, eozinofillərin sayı 3000/mm3-dən yüksək olsun. Müalicəni eozinofillərin sayı 1000/mm3-dən aşağı düşdükdə bərpa etmək olar.
Trombositopeniya
Trombositopeniya inkişaf etdikdə trombositlərin sayı 50 000/mm3-dən aşağı düşərsə, Leponeksdən istifadəni dayandırmaq lazımdır.
Ürək-damar pozulmaları
Ürək-damar pozulmalarından əziyyət çəkən xəstələrdə (qeyd: ağır ürək-damar pozulmaları əks göstərişdir) başlanğıc doza, birinci gün 12,5 mq/gün olmaqla, az-az artırılmalıdır. 
Ortostatik hipotenziya
Leponeksin qəbulu fonunda bayılma ilə müşayiət olunan və olunmayan ortostatik hipotenziya inkişaf edə bilər. Nadir hallarda (Leponeks qəbul edən 3000 xəstənin təxminən 1-də) ürəyin və/və ya tənəffüsün dayanması ilə müşayiət oluna bilən ağır kollapsın inkişafı mümkündür. Preparatın dozasının birinci dəfə seçilməsi zamanı (onu çox sürətlə artırdıqda) bu cür ağırlaşmaların inkişaf ehtimalı yüksək olur. Çox nadir hallarda bu ağırlaşmalar preparatın hətta birinci qəbulundan sonra inkişaf edir. Bununla əlaqədar olaraq, Leponekslə müalicənin əvvəlində xəstələr üzərində diqqətlə tibbi müşahidənin aparılması tələb olunur.
Miokardit və kardiomiopatiya
Sakitlik vəziyyətində əmələ gələn aritmiya, təngnəfəslik və ürək çatışmazlığı simptomları ilə müşayiət olunan taxikardiya nadir hallarda Leponeksin qəbulunun birinci ayı ərzində və çox nadir hallarda müalicənin sonunda əmələ gələ bilər. Bu simptomların meydana çıxması miokarditə görə təcili diaqnostik qiymətləndirmə aparılmasını tələb edir (xüsusilə dozanın titrlənməsi zamanı). Bu diaqnoz təsdiq olunduqda Leponeks preparatının istifadəsini dayandırmaq lazımdır. Letal hallar da daxil olmaqla, postmarketinq hesabatlarda miokardit haqqında qeydlər olmuşdur. Müalicə müddətində daha sonra, oxşar əlamət və simptomlar çox nadir hallarda yarana bilər və kardiomiopatiya ilə əlaqələndirilə bilər. Sonrakı müayinələr aparılmalı və diaqnoz təsdiq edildiyi halda, müalicə dayandırılmalıdır (potensial faydanın döl üçün riskdən üstün olduğu hallar istisna olmaqla). 
Leponeks qəbul edən xəstələrdə kardiomiopatiya diaqnoz olunduğu zaman, mitral qapaq çatışmazlığının əmələ gəlmə ehtimalı vardır. Leponeks müalicəsi ilə əlaqədar kardiomiopatiya hallarında mitral qapağın xəstəliyi haqqında qeydlər olmuşdur. Mitral qapağın xəstəliyi 2 D exokardioqrafiyada zəif və ya orta mitral requrqitasiyada qeyd olumuşdur.  
Parkinson xəstəliyindən əziyyət çəkən xəstələrdə müalicənin ilk həftəsi ərzində arterial təzyiqin ayaq üstə və uzanmış vəziyyətdə ölçülməsi lazım gəlir.
Miokard infarktı
Letal hallar da daxil olmaqla miokard infarktı barədə postmarketinq təcrübədə məlumatlar olmuşdur. Bu halların əksəriyyətində, əvvəllər ciddi ürək xəstəlikləri və ehtimal olunan alternativ səbəblər mövcud olduğu üçün səbəb-nəticənin dəyərləndirilməsi çətinləşmişdir. 
QT-intervalının uzanması
Digər antipsixotik dərman vasitələri kimi, məlum ürək-damar pozulmaları olan xəstələr və ya ailə üzvlərində QT-intervalının uzanması sindromu olan xəstələr dərmanı ehtiyatla qəbul etməlidirlər.
QT-intervalını uzada bilən dərman vasitələri ilə Leponeksin istifadəsi yanaşı təyin edildiyi halda ehtiyatlı olmaq tövsiyə edilir.
Serebrovaskulyar əlavə təsirlər
Bəzi atipik antipsixotik dərman vasitələri qəbul edən demensiyalı xəstələrdə serebrovaskulyar əlavə təsirlərin riski artmışdır. Riskin artma mexanizmi məlum deyil. Riskin artması digər antipsixotik dərman vasitələri və ya digər populyasiya qruplarında istisna edilmir. İnsult riski olan xəstələrdə Leponeks ehtiyatla qəbul edilməlidir. 
Tromboemboliya riski
Leponeks sedasiya və bədən kütləsinin artmasına səbəb ola bildiyinə görə, tromboemboliya riski yüksəkdir. Buna görə xəstələrin immobilizasiyasına (hərəkətsizliyinə) yol vermək olmaz. 
Metabolik pozulmalar
Leponeks daxil olmaqla, atipik antipsixotik dərman vasitələri ürək-damar/serebrovaskulyar riski artıra bilən metabolik dəyişikliklərlə müşayiət olunur. Bu metabolik dəyişikliklərə hiperqlikemiya, dislipidemiya və bədən çəkisinin artmasını daxil etmək olar. Atipik antipsixotik dərman vasitələri bəzi metabolik dəyişikliklər törədə bilər, bu qrupdan olan hər bir preparatın özünəməxsus spesifik risk profili var. 
Hiperqlikemiya
Nadir hallarda anamnezində birincili hiperqlikemiya olmayan xəstələrdə bəzən ketoasidoz/hiperosmolar komaya gətirib çıxara bilən, ağır hiperqlikemiyanın yaranması qeyd edilir. Leponekslə səbəb-nəticə əlaqəsinin dəqiq aşkarlanmamasına baxmayaraq, bir çox xəstələrdə Leponeksin qəbulunun dayandırılmasından sonra qlükoza normal səviyyəyə qayıtmış və bəzi hallarda preparatın təkrar istifadəsindən sonra hiperqlikemiya halları yenidən baş vermişdir. Dərman vasitəsinin diabetli xəstələrdə qlükozanın səviyyəsinə təsiri öyrənilməyib. Anamnezində əvvəllər hiperqlikemiya halları olmayan xəstələrdə pozulmuş qlükoza tolerantlığı, ağır hiperqlikemiya, ketoasidoz və hiperosmolyar koma halları qeyd edilmişdir. Atipik antipsixotik dərman vasitələri ilə müalicəyə başlamış, şəkərli diabet diaqnozu qoyulmuş xəstələr müntəzəm olaraq qlükozanın səviyyəsini yoxlamalıdırlar. Atipik antipsixotik dərman vasitələri ilə müalicəyə başlayan, şəkərli diabetin inkişaf etməsinin risk amilləri olan (məsələn, piylənmə, ailə üzvlərində diabet) xəstələr müalicənin başlanğıcında və müalicə zamanı mütəmadi olaraq, acqarına qanda qlükozanın səviyyəsini yoxlamalıdırlar. Leponeks qəbul edən və polidipsiya, poliuriya, polifagiya və ya zəiflik kimi hiperqlikemiya simptomları olan xəstələrdə simptomların kəskinləşməsi nəzərə alınmalıdır.
Atipik antipsixotik dərman vasitələri ilə müalicə zamanı hiperqlikemiya simptomları inkişaf edən xəstələr acqarına qanda qlükoza səviyyəsini yoxlamalıdırlar. Bəzi hallarda, atipik antipsixotik dərman vasitələri ilə müalicə dayandırıldığı zaman, hiperqlikemiya aradan qalxmışdır; lakin bəzi xəstələrdə, şübhə doğuran dərman vasitəsinin kəsilməsinə baxmayaraq, antidiabetik müalicənin davam etdirilməsi tələb olunmuşdur. Əhəmiyyətli müalicə tələb edilən hiperqlikemiya olan xəstələrdə Leponeksin dayandırılması nəzərdən keçirilməlidir. 
Dislipidemiya
Atipik antipsixotik dərman vasitələri, o cümlədən, Leponeks qəbul edən xəstələrdə lipidlərdə arzuolunmaz dəyişikliklər müşahidə olunmuşdur. Leponeks qəbul edən xəstələrdə başlanğıc vəziyyətdə və mütəmadi olaraq lipidlərin səviyyəsinin qiymətləndirilməsi də daxil olmaqla, klinik monitorinq məsləhət görülür.  
Bədən kütləsinin artımı
Leponeks də daxil olmaqla atipik antipsixotik dərman vasitələrinin qəbulu zamanı bədən kütləsinin artımı müşahidə olunur. Bədən kütləsinin klinik monitorinqi tövsiyə edilir.
Tutmalar
Leponeks qıcolma hüdudunu azalda bilər. Anamnezində qıcolma halları olan xəstələrdə ilkin doza 12,5 mq gündə bir dəfə birinci gün təyin edilir və sonrakı dozalar tədricən az-az artırılır.
Antixolinergik effekt
Leponeks ümumi orqanizmə arzuolunmaz təsir göstərə bilən antixolinergik aktivliyə malikdir. Prostat vəzinin böyüməsi və qapalı bucaqlı qlaukoma olan xəstələrdə diqqətli nəzarətin aparılması göstərişdir. Leponeks bağırsaq keçməməzliyinin müxtəlif pozulma halları ilə assosiasiya olmuşdur (çox güman ki, antixolinergik xüsusiyyətlərinə görə). Bu hallara qəbizlik, bağırsaqların obstruksiyası, nəcis tıxanması, paralitik bağırsaq keçməməzliyi, meqakolon və bağırsaq infarktı/işemiyası aiddir. Nadir hallarda letal sonluqlar baş vermişdir.  
Temperaturun yüksəlməsi
Leponeks ilə müalicə zamanı bədən hərarətinin keçici olaraq 38°С və daha çox yüksəlməsi mümkündür. Temperaturun yüksəlməsi müalicənin birinci 3 həftəsində daha tez-tez baş verir. Temperaturun belə yüksəlməsi, adətən, xoşxassəli xüsusiyyətə malikdir. Bəzən bu, qanda leykositlərin sayının artması və ya azalması ilə əlaqədar ola bilər. Temperaturu yüksəlmiş xəstələri, infeksion xəstəlikləri və ya aqranulositozun inkişafını istisna etmək üçün diqqətlə müayinə etmək lazımdır. Yüksək hərarət zamanı bədxassəli neyroleptik sindromun inkişaf etməsinin mümkünlüyünü nəzərə almaq lazımdır. Bədxassəli neyroleptik sindrom diaqnozu təsdiq edildikdə, Leponeks təcili olaraq dayandırılmalı və müvafiq müalicəvi tədbirlər görülməlidir.
Yıxılma
Leponeks sınıq və ya digər zədələrlə nəticələnən yıxılmalara səbəb olan tutma, yuxululuq, postural hipotenziya, hərəki və sensor qeyri-sabitlik əmələ gətirə bilər. Bu vəziyyətləri pisləşdirən dərman vasitəsi, xəstəlik və ya hər hansı bir digər faktorlar olan xəstələrdə antipsixotik dərman vasitələrinin təyinindən əvvəl və uzunmüddətli antipsixotik dərmanlarla müalicə alan xəstələrdə yıxılma riski tam dəyərləndirilməlidir. 
Ayrı-ayrı qrup xəstələr
Qaraciyər funksiyasının pozulması
Stabil qaraciyər xəstəliklərindən əziyyət çəkən xəstələr Leponeks qəbul edə bilərlər, lakin müalicə prosesində qaraciyərin funksional testlərini müntəzəm şəkildə müayinə etmək lazımdır. Leponekslə müalicə zamanı qaraciyər funksiyalarının pozulmasını əks etdirən simptomlar (məsələn, ürəkbulanma, qusma və/və ya anoreksiya) inkişaf etdikdə, təcili olaraq qaraciyərin funksional testlərini yoxlamaq lazımdır. Bu göstəricilərin klinik cəhətdən əhəmiyyətli şəkildə artması və ya sarılıq simptomlarının meydana çıxması zamanı Leponekslə müalicəni dayandırmaq lazımdır. Yalnız qaraciyərin funksional göstəriciləri normallaşdığı halda müalicəni bərpa etmək olar. Müalicə bərpa olunduqdan sonra qaraciyərin funksional göstəricilərinin müntəzəm şəkildə müayinəsini davam etdirmək lazımdır.
Böyrək funksiyasının pozulması
Yüngül və ya orta dərəcədə böyrək çatışmazlığı olan xəstələrdə 12,5 mq/gün (25 mq-lıq tabletin yarısı) ilkin dozanın təyini tösiyə edilir.
Ahıl yaşlılarda (60 yaş və yuxarı) istifadəsi 
Müalicəni aşağı doza ilə (birinci gün 1 dəfə 12,5 mq) başlamaq, sonra tədricən, gündə maksimum 25 mq artırmaq tövsiyə olunur. Leponeksin istifadəsi ilə aparılan klinik tədqiqatlarda 60 və yuxarı yaşda xəstələrin məhdud sayına əsasən bu qrup xəstələrin müalicəyə cavabının  cavan yaşlı xəstələrdən fərqli və ya eyni olmasını müəyyən etmək mümkün olmamışdır. Leponeks qəbul edən xəstələrdə ortostatik hipotenziya əmələ gələ bilər və nadir hallarda davamlı taxikardiya haqqında qeydlər olmuşdur. 60 yaş və yuxarı olan xəstələr, (xüsusilə ürək-damar xəstəlikləri ilə) bu effektlərə qarşı daha həssas ola bilərlər. Bu yaş qrupunda xəstələr həmçinin sidik ləngiməsi və qəbizlik kimi klozapinin antixolergik effektlərinə qarşı həssas ola bilərlər. 
Demensiya əlaqəli psixozu olan ahıl (60 yaş və yuxarı) yaşlı xəstələr
Demensiya – əlaqəli psixozu olan 60 yaş və yuxarı xəstələrdə klozapinin efektivlik və təhlükəsizliyi tədqiq edilməmişdir. Müşahidə tədqiqatları antipsixotik dərman vasitələrini qəbul edən demensiya əlaqəli psixoz olan ahıl yaşlı xəstələrin ölüm riskinin yuxarı olduğunu göstərmişdir. Nəşr olunmuş məlumatlarda antipsixotik dərman vasitələrilə müalicə alan bu yaş qrupu xəstələrdə, sedasiya, kardioloji pozulmalar (məs: aritmiya) və ya pulmonoloji xəstəliklər (məs: aspirasiya ilə və ya aspirasiyasız pnevmoniya) ölüm riskini artıran risk faktorlarına aid edilmişdir. Demensiyası olan 60 yaş və yuxarı xəstələrdə Leponeks ehtiyatla istifadə edilməlidir. 
Residiv, kəsilmə effekti
Əgər Leponeks qəbulunun birdən dayandırılması lazım olarsa (məsələn, leykopeniyaya görə), psixotik simptomlara və profuz tərləmə, baş ağrısı, ürəkbulanma, qusma və diareya kimi xolinergik əks cavabla əlaqədar simptomlara görə xəstəni diqqətlə müşahidə etmək lazımdır. 

Digər dərman vasitələri ilə qarşılıqlı təsiri
Leponeksi sümük iliyinin funksiyasına əhəmiyyətli dərəcədə tormozlayıcı təsir göstərən preparalarla eyni vaxtda qəbul etmək olmaz.
Digər antipsixotik preparatlar kimi, Leponeksin QT-intervalını uzada bilən və ya elektrolit balansını pozan dərmanlarla yanaşı qəbulu zaman ehtiyatlı olmaq tövsiyə edilir.
Leponekslə müalicəni benzodiazepinlər və ya digər psixotrop preparatlar qəbul edən (və ya yaxın keçmişdə qəbul etmiş) xəstələrə təyin etməyə başladıqda xüsusilə ehtiyatlı olmaq lazımdır, çünki bu zaman nadir hallarda ağır davam edən və ürəyin və/və ya tənəffüsün dayanmasına gətirib çıxaran kollapsın inkişaf riski artır.
Litium və MSS funksiyasına təsir göstərən digər dərman vasitələrinin eyni vaxtda qəbul edilməsi, bədxassəli neyroleptik sindromun inkişaf etmə riskini yüksəldə bilər.
Qeyri-epileptik xəstələrdə qıcolmaların başlaması da daxil olmaqla, nadir lakin ciddi qıcolmalar və tək-tək sayıqlama halları Leponeksin valproy turşusu ilə yanaşı istifadəsi zaman qeyd olunmuşdur. Bunun təsir mexanizmi məlum olmayan farmakodinamik qarşılıqlı təsirlərlə əlaqədar olması ehtimal olunur. 
Leponeks alkoqol, MAO inhibitorları və MSS-ə tormozlayıcı təsir göstərən preparatların (məsələn, narkoz üçün dərman vasitələri, antihistamin preparatlar və benzodiazepinlər) mərkəzi təsirini gücləndirə bilər. Additiv təsirin mümkünlüyü ilə əlaqədar olaraq antixolinergik, hipotenziv effektlərə malik olan, həmçinin tənəffüsü çətinləşdirən preparatların eyni vaxtda qəbul edilməsi zamanı ehtiyatlı olmaq lazımdır.
Leponeks α-adrenolitik xüsusiyyətlərinə görə noradrenalinin və ya digər α-adrenergik vasitələrin təsirini artıraraq arterial təzyiqi aşağı sala bilər və adrenalinin pressor təsirini əks təsirə çevirə bilər.
Leponeksin bir sıra CYP450 izofermentləri, əsasən 1A2 və 3A4 substratıdır. Bu səbəbdən fərdi izoformaların təsiri ilə yaranan metabolik qarşılıqlı təsirlər riski minimallaşmışdır. Buna baxmayaraq, bu fermentlərin inibitorları və ya induktorları ilə yanaşı müalicə alınan zaman ehtiyatlı olmaq tələb olunur.
Lakin Leponekslə eyni vaxtda sitoxrom P4502D6 ilə birləşməsi ilə xarakterizə olunan trisiklik antidepressantlar, fenotiazinlər və IC sinif antiaritmik vasitələrin qəbul edilməsi zamanı klinik əhəmiyyətli qarşılıqlı təsirlər bu günə qədər aşkar edilməmişdir. 
Sitoxrom P450 fermentlərini induksiya edən vasitələrin Leponekslə yanaşı itifadəsi preparatın zərdabda səviyyəsini azalda bilər.
· Karbamazepin, fenitoin və rifampisin klozapinlə qarşılıqlı təsirdə olan və 3A4 aktivliyini induksiya edən preparatlara aiddirlər.
Sitoxrom P450 sistemi fermentlərinin aktivliyinin inhibitorlarının yanaşı istifadəsi plazmada klozapinin konsentrasiyasını artıra bilər.
· Klozapinin metabolizmində başlıca rol oynayan izofermentlərin aktivliyini tormozlayan və qarşılıqlı təsirləri məlum olan dərman vasitələrinə simetidin, eritromisin (3A4), fluvoksamin (1A2), perazin (1A2), siprofloksatsin və peroral kontraseptiv vasitələr aiddir.
· Kofeinin (1A2) istifadəsi nəticəsində klozapinin plazmada konsentrasiyası artır və kofeinsiz 5 gündən sonra demək olar ki, 50% azalır.
Klozapinin plazma konsentrasiyasının artması həmçinin paroksetin (1A2), sertralin, fluoksetin və ya sitalopram kimi serotoninin geriyə tutulmasının selektiv inhibitorlarının yanaşı istifadəsi zaman qeyd olunmuşdur.
Sitoxrom P450 fermentlərinin induktorlarının yanaşı istifadəsi klozapinin plazma səviyyəsini aşağı sala bilər.
· Məlum olan 1A2 induktorlarına omeprazol və tütün tüstüsü aiddir. Siqaret çəkmənin qəflətən kəsilməsi zamanı, plazmada klozapinin konsentrasiyası arta bilər, bu isə əlavə təsirlərin artmasına gətirib çıxarır. 
Sitoxrom P450 izofermentlərin aktivliyinin inhibitorları kimi məlum olan maddələrin eyni vaxtda istifadəsi, plazmada klozapinin səviyyəsini artıra bilir.
· Azol antimikotikləri və proteaza inhibitorları kimi güclü CYP3A inhibitorları həmçinin potensial olaraq plazmada klozapinin konsentrasiyasını artıra bilər; lakin bu günə qədər belə qarşılıqlı təsirlər qeyd edilməyib. 

Hamiləlik və laktasiya dövründə istifadəsi
Reproduktiv potensialı olan qadınlar 
Digər antipsixotik dərman vasitələri ilə müalicə alan bəzi qadınlarda amenoreya halları qeyd oluna bilər. Digər antipsixotik vasitələrdən Leponeksə keçid zamanı normal aybaşı sikli bərpa oluna bilər. Bununla əlaqədar olaraq reproduktiv potensialı olan qadınlara adekvat kontraseptiv üsullardan istifadə etmələri tövsiyə edilir.
Hamiləlik
Heyvanlar üzərində reproduktivliyin öyrənilməsi zamanı fertilliyin pozulmasının və ya klozapinin dölə mənfi təsirinin hər hansı əlamətləri aşkar edilməmişdir. Lakin hamilə qadınlarda Leponeksin istifadəsinin təhlükəsizliyi müəyyən olunmamışdır, buna görə də preparatı hamilə qadınlara yalnız o halda təyin etmək olar ki, müalicənin gözlənilən effekti ehtimal olunan riskdən aşkar şəkildə yüksək olsun. 
Qeyri-teratogen effektlər
Hamiləliyin üçüncü trimestrində antipsixotik dərman vasitələrinin təsirinə məruz qalmış yenidoğulmuşlarda doğuşdan sonra ekstrapiramid və/və ya abstinent sindromlar riski mövcuddur. Həmçinin oyanıqlıq, arterial hipertoniya, hipotoniya, tremor, yuxululuq, yenidoğulmuşlarda tənəffüs və qidalanma pozuntuları barədə məlumatlar olmuşdur. Bu ağırlaşmalar ağırlıq dərəcəsinə görə müxtəlifdir, bəzi hallarda simptomlar əlavə terapiya olmadan keçib getmişdir, digər hallarda yenidoğulmuşlara intensiv terapiya və uzunmüddətli hospitalizasiya tələb olunmuşdur. Antipsixotik dərman vasitələri, Leponeks də daxil olmaqla, hamiləlik zamanı yalnız potensial faydanın potensial riskdən üstün olduğu hallarda istifadə edilməlidir.
Laktasiya
Heyvanlar üzərində aparılan araşdırmalarda klozapinin südə keçməsi və körpəyə təsiri müşahidə edilmişdir; buna görə də Leponeks qəbul edən analar ana südü  ilə qidalandırmanı dayandırmalıdırlar.
[bookmark: bookmark9]
Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Leponeksin sedativ təsir göstərməsi və qıcolma hüdudunu aşağı salmaq qabiliyyətinin olması ilə əlaqədar olaraq, xüsusilə də müalicənin birinci həftəsində, xəstələr avtomobil idarə etməməli və maşın və mexanizmlərlə işləməməlidirlər.
[bookmark: bookmark10]

[bookmark: _GoBack]İstifadə qaydası və dozası
Leponeks daxilə qəbul edilir.
Preparatın dozası fərdi şəkildə seçilməlidir. Hər bir xəstə üçün minimal effektiv doza təyin edilməlidir. Hipotenziya, qıcolmalar və sedativ effekt risklərini minimuma salmaq üçün ehtiyatlı titrləmə və  kəsirli dozalanma mütləqdir. 
Leponeks dərman vasitəsi ilə müalicə o vaxt başlanmalıdır ki, leykositlərin sayı ≥3500/mm3 (3,5 x 109/l), NMM (neytrofillərin mütləq miqdarı) ≥2000/mm3 (2,0 x 109/1) və standart norma göstəriciləri daxilində olsun. Klozapinlə qarşılıqlı farmakokinetik təsirdə olan dərman preparatlarını (məsələn, benzodiazepinlər və ya serotoninin geriyə tutulmasının selektiv inhibitorları) qəbul edən xəstələrdə dozada düzəlişlər etmək lazımdır.
Əvvəlki antipsixotik dərman vasitələri ilə müalicədən Leponeks  ilə müalicəyə keçid
Ümumilikdə Leponeksin digər antipsixotiklərlə birgə istifadəsi tövsiyə edilmir. Digər peroral antipsixotik dərman vasitələri ilə müalicə alan xəstələrdə Leponekslə müalicəyə başladıqda, antipsixotik preparatın dozasının azaldılması və ya dayandırılmasının tədricən həyata keçirilməsi məsləhətdir. Klinik vəziyyətdən asılı olaraq müalicəni təyin edən həkim Leponekslə müalicəyə başlamazdan əvvəl digər antipsixotiklə müalicənin dayandırılması və ya davam etdirilməsi  haqqında qərar verməlidir. 
Müalicəyə qarşı davamlı olan şizofreniya
Müalicənin başlanğıc mərhələsi: birinci gün gündə 1 və ya 2 dəfə hər dəfə 12,5 mq (25 mq-lıq tabletin1/2-i), 2-ci gün 25 mq-lıq 1 və ya 2 tablet təyin edilir. Sonradan, preparata qarşı dözümlülük yaxşı olduqda, preparatın dozasını tədricən, 2-3 həftə ərzində 300 mq gündəlik dozanı əldə etmək üçün, 25-50 mq dozalarla artırmaq olar. Sonra, lazım gəldikdə, gündəlik dozanı, həftədə 2 dəfə, daha yaxşısı həftədə bir dəfə 50-100 mq dozalarla artırmaq olar.
Dozaların terapevtik diapazonu  
Əksər xəstələrdə preparatın antipsixotik təsirinin başlanmasını Leponeksin 300-450 mq gündəlik dozasını qəbul etdikdə (bir neçə qəbula) gözləmək olar. Bəzi xəstələrdə kiçik dozalar effektiv ola bilər, digərləri üçün isə gündə 600 mq-a qədər dozalar tələb oluna bilər.
Gündəlik dozanın əksər hissəsini yatmazdan əvvəl qəbul etməklə, qeyri-bərabər şəkildə ayrı-ayrı qəbullara bölmək olar.
Maksimal doza
Tam müalicəvi effektə nail olmaq üçün bəzi xəstələrə preparatın daha yüksək dozalarının təyin edilməsi tələb olunur. Bu halda dozanın tədricən (hər dəfə 100 mq-dan çox olmamaqla), gündə 900 mq dozaya çatana qədər artırılması məqsədəuyğundur. Lakin, preparatın gündə 450 mq-dan çox olan dozasından istifadə etdikdə əlavə təsirlərin (o cümlədən qıcolmaların əmələ gəlməsi) daha tez-tez inkişaf etməsi ehtimalı nəzərə alınmalıdır.
Dəstəkləyici doza
Maksimal müalicəvi effekt əldə edildikdən sonra əksər xəstələrdə, aşağı doza ilə effektiv təsiri saxlamaq mümkün olur. Preparatın dozasını yavaş-yavaş və tədricən aşağı salmaq tövsiyə edilir. Dəstəkləyici müalicə 6 aydan az olmamaq şərtilə davam etdirilməlidir. Əgər preparatın gündəlik dozası 200 mq-dan çox olmazsa, preparatın bir dəfə, axşamlar qəbuluna keçmək lazımdır.
Müalicənin dayandırılması
Leponekslə müalicənin planlaşdırılmış qaydada dayandırılması zamanı dozanın tədricən, 1-2 həftə ərzində aşağı salınması tövsiyə edilir. Preparatın qəfildən (məsələn, leykopeniya zamanı) dayandırılması lazım gələrsə, psixotik simptomatikanın və ya xolinergik effektlərlə bağlı olan simptomatika ilə əlaqədar olaraq  xəstələr üzərində diqqətlə müşahidə aparmaq lazımdır.
Müalicənin bərpa olunması
Leponeksin son qəbulundan 2 gündən çox vaxt keçərsə, müalicəni birinci gündə bir və ya iki dəfəyə qəbul edilən 12,5 mq doza ilə (25 mq-lıq tabletin1/2-i) başlamaqla bərpa etmək lazımdır. Əgər preparatın bu dozası yaxşı qəbul edilərsə, dozanın növbəti müalicəvi effekt alınana qədər artırılmasını, ilkin müalicə üçün tövsiyə olunandan daha sürətlə həyata keçirmək olar. Lakin, əgər xəstədə müalicənin ilkin dövründə tənəffüsün və ya ürək fəaliyyətinin dayanması qeyd olunarsa və sonradan preparatın dozasını terapevtik dozaya qədər uğurla artırmaq mümkün olarsa, preparatın təkrar təyin edilməsi zamanı dozanın artırılmasını xüsusi ehtiyatla həyata keçirmək lazımdır.
Şizofreniyalı xəstələrdə və va şizoaffektiv pozulmaları olan xəstələrdə özünəqəsdə cəhd riskinin azaldılması
Doza və istifadə qaydası müalicəyə qarşı davamlı olan şizofreniya zamanı olduğu kimidir. Özünəqəsdə cəhd riskinin azalmasının dəstəklənməsi üçün Leponekslə müalicə kursu minimum 2 il davam etdirilməlidir. 2 ildən sonra bu xəstələrdə özünəqəsdə cəhd riskinin dəyərləndirilməsi və müalicənin davam etdirilib və ya dayandırılması haqqında qərarın mütəmadi və hərtərəfli həkim müayinələrindən sonra verilməsi tövsiyə edilir. 
Parkinson xəstəliyinin müalicəsi müddətində əmələ gələn və standart müalicənin effektsiz olduğu hallarda psixotik pozulmalar
Başlanğıc doza
12,5 mq/gün-dən (25 mq-lıq 1/2 tablet) artıq olmamalıdır, axşam qəbul edilməlidir. Növbəti dozalar həftədə maksimum 2 dəfə 12,5 mq artırılmaqla təyin edilməli, 50 mq-a qədər olmalı və bu dozaya 2-ci həftənin sonundan tez olmayaraq çatdırılmalıdır. Gündəlik ümumi dozanın, axşamlar tək doza şəklində qəbuluna üstünlük verilməlidir. 
Dozaların terapevtik diapazonu
Orta effektiv doza 25-37,5 mq/gün təşkil edir. Əgər 50 mq/gün doza ilə ən azı bir həftə ərzində aparılan müalicə müsbət müalicəvi cavabı təmin etməzsə, dozanı ehtiyatla 12,5 mq/həftə olmaqla artırmaq olar.
Maksimal doza
50 mq/gün dozanı yalnız müstəsna hallarda aşmaq olar və 100 mq/gün maksimal doza həddi heç vaxt aşılmamalıdır.
Ortostatik hipotenziya və ya güclü sedativ effekt əmələ gəldikdə, dozanın artırılmasını məhdudlaşdırmaq və ya dayandırmaq lazımdır. Müalicənin ilk həftələri ərzində arterial təzyiqə nəzarət etmək lazımdır.
Dəstəkləyici doza
Ən azı 2 həftə ərzində psixotik simptomların tam remissiyası müşahidə edildikdə, hərəki statusa əsasən göstəriş olduqda, parkinsonizm əleyhinə müalicənin artırılması mümkündür. Əgər bu keçid psixotik simptomların residiv verməsinə səbəb olarsa, preparatın dozasını hər dəfə 12,5 mq/həftə olmaqla, bir və ya iki bərabər dozaya bölünmüş maksimum 100 mq/gün-ə qədər artırmaq mümkündür.
Müalicənin dayandırılması
Müalicəni tədricən, minimum bir həftə (daha yaxşı olardı ki, iki həftə) ərzində 12,5 mq azaltmaqla dayandırmaq tövsiyə edilir.
Neytropeniya və ya aqranulositoz əmələ gəldikdə müalicəni dərhal dayandırmaq lazımdır. Belə vəziyyətdə simptomların qısa müddətdə yenidən yaranmasını nəzərə alaraq, xəstənin psixi statusuna diqqətli nəzarət tələb olunur.
Ayrı-ayrı qrup xəstələrdə 
Ürək-damar pozulmaları olan xəstələr
Ürək-damar pozulmaları olan xəstələrdə (ağır ürək-damar pozulmaları preparatın istifadəsinə əks göstərişdir) başlanğıc doza birinci gün 12,5 mq gündə 1 dəfə təşkil edir, sonra isə preparatın dozasını tədricən və kiçik dozalarla artırmaq olar.
Böyrək funksiyası pozulmuş xəstələr
Yüngül və orta dərəcəli  böyrək funksiyasının pozulması olan xəstələrdə başlanğıc doza birinci gün gündə 1 dəfə 12,5 mq təşkil edir, sonra isə preparatın dozasını tədricən və kiçik dozalarla artırmaq olar.
Qaraciyər funksiyası pozulmuş xəstələr
Qaraciyər funksiyasının pozulması olan xəstələr Leponeksi ehtiyatla, qaraciyərin funksional testlərinin müntəzəm monitorinqi altında qəbul etməlidirlər.
Uşaqlar
Pediatrik klinik tədqiqatlar aparılmadığı üçün uşaqlarda və yeniyetmələrdə preparatın effektivliyi və təhlükəsizliyi müəyyən olunmayıb. 
Ahıl yaşlılarda (60 yaş və yuxarı)  istifadəsi 
Müalicəni aşağı doza ilə (birinci gün 1 dəfə 12,5 mq) başlamaq, sonra tədricən, gündə maksimum 25 mq artırmaq tövsiyə olunur.

[bookmark: bookmark11]Əlavə təsirləri
Klozapinin əlavə təsirləri, aqranulositoz istisna olmaqla, əsasən onun farmakoloji xassələrinə əsaslanaraq, adətən proqnozlaşdırıla biləndir.
Klozapin ilə əlaqədar daha ciddi əlavə təsirlər aqranulositoz, qıcolmalar, ürək-damar effektləri və qızdırmadır. Daha geniş yayılmış əlavə təsirlərə yuxululuq/sedativ effekt, başgicəllənmə, taxikardiya, qəbizlik və hipersalivasiya aid edilir.
Klinik tədqiqatlar zamanı alınmış məlumatlar göstərir ki, klozapin qəbul edən xəstələrin bir hissəsində (7,1%-dən 15,6%-ə qədər) əlavə təsirlərə görə müalicə dayandırılmışdır (əsaslı olaraq, yalnız klozapinə aid olanlar daxildir). Müalicənin dayandırılmasının səbəbi hesab edilən daha geniş yayılmış əlavə təsirlər leykopeniya, yuxululuq, başgicəllənmə (vertiqodan başqa) və psixotik pozulmalar olmuşdur.
Aşağıdakı əlavə təsirlər MedDRA orqan sistemləri sinfinə uyğun olaraq verilmişdir. Əlavə təsirlər hər orqan sistem sinfində tezliklərin ardıcıllığına əsasən, aşağıdakı kimi sıralanmışdır: “çox tez-tez” (≥1/10); “tez-tez” (≥l/100-dən <1/10-a qədər); “bəzən”(≥l/1000-dən <l/100-a qədər); “nadir hallarda” (≥l/10000-dən <l/1000-a qədər); “çox nadir hallarda” (<1/10000), həmçinin “tək-tək hallar” daxil olmaqla. Hər bir tezlik qrupunda sadalanan əlavə təsirlər ciddiliyin azalması ilə verilmişdir. 

	Qana və limfa sisteminə

	Tez-tez
	Leykopeniya/ağ qan hüceyrələrinin azalması/neytropeniya, eozinofiliya, leykositoz

	Bəzən
	Aqranulositoz

	Nadir hallarda
	Anemiya

	Çox nadir hallarda
	Trombositopeniya, trombositemiya

	Maddələr mübadiləsinə

	Tez-tez
	Bədən kütləsinin artması

	Nadir hallarda
	Qlükozaya qarşı tolerantlığın azalması ilə diabetli xəstələrdə ümumi vəziyyətin pisləşməsi, ilk dəfə aşkarlanan diabet

	Çox nadir hallarda
	Hiperosmolyar koma, ketoasidoz, kəskin hiperqlikemiya, hiperxolesterolemiya, hipertriqliseridemiya

	Psixi pozulmalar

	Tez-tez
	Dizartriya

	Bəzən
	Disfemiya

	Nadir hallarda
	Həyəcanlanma, oyanıqlıq

	Sinir sisteminə

	Çox tez-tez
	Yuxululuq/sedativ effekt, başgicəllənmə

	Tez-tez
	Tutmalar/qıcolmalar/mioklonik tutmalar, ekstrapiramid simptomlar, akatiziya, tremor, rigidlik, baş ağrısı

	Bəzən
	Bədxassəli neyroleptik sindrom

	Nadir hallarda
	Şüur çaşqınlığı, delirium

	Çox nadir hallarda
	Tardiv (gecikmiş) diskineziya, obsessiv-kompulsiv simptomlar 

	Görmə orqanlarına

	Tez-tez
	Dumanlı görmə

	Ürək-damar sisteminə

	Çox tez-tez
	Taxikardiya

	Tez-tez
	EKQ-də dəyişikliklər, bayılma, ortostatik hipotenziya, hipertenziya 

	Nadir hallarda
	Sirkulyator kollaps, aritmiya, miokardit, perikardit, tromboemboliya

	Çox nadir hallarda
	Kardiomiopatiya

	Respirator, torakal və orta divar orqanlarına 

	Nadir hallarda
	Udulmuş qidanın tənəffüs yollarına düşməsi, ölümlə nəticələnə bilən aşağı tənəffus yollarının infeksiyası və  pnevmoniya

	Çox nadir hallarda
	Tənəffüsün çətinləşməsi / dayanması

	Mədə-bağırsaq sisteminə

	Çox tez-tez
	Qəbizlik, hipersalivasiya

	Tez-tez
	Ürəkbulanma, qusma, ağızda quruluq

	Nadir hallarda
	Disfagiya

	Çox nadir hallarda
	Bağırsağın parezi/keçməməzliyi, qulaqətrafı vəzilərin böyüməsi 

	Hepatobiliar pozulmalar

	Tez-tez
	Qaraciyər fermentlərinin artması

	Nadir hallarda
	Pankreatit, hepatit, xolestatik sarılıq

	Çox nadir hallarda
	Qaraciyərin ildırımsürətli nekrozu

	Dəriyə və dərialtı toxumaya

	Çox nadir hallarda
	Dəri reaksiyaları

	Böyrəklərə və sidik yollarına

	Tez-tez
	Sidiyin ləngiməsi, sidik saxlamazlıq

	Çox nadir hallarda
	İnterstisial nefrit

	Reproduktiv sistemə

	Çox nadir hallarda
	Priapizm

	Ümumi pozulmalar

	Tez-tez
	Xoşxassəli hipertermiya, tər ifrazının/istilik tənziminin pozulması, yorğunluq

	Çox nadir hallarda
	İzah edilə bilməyən qəfil ölüm

	Laborator göstəricilər

	Nadir hallarda
	Kreatininfosfokinaza səviyyəsinin artması.


Yekun səbəb-nəticə əlaqəsinin olmamasına baxmayaraq, “piruet” tipli mədəcik taxikardiyası (Torsades De Pointes) ilə assosiasiya olunan mədəcik taxikardiyası, ürəyin dayanması və QT intervalının uzanması çox nadir hallarda müşahidə edilmişdir.

Spontan hesabatlar və ədəbiyyat məlumatlarında qeyd olunan əlavə təsirlər (tezliyi məlum deyil)
Aşağıdakı əlavə təsirlər postmarketinq təcrübədə Leponeks preparatının istifadəsi zamanı spontan hesabatlarda və ədəbiyyat məlumatlarında qeyd olunmuş və MedDRA orqan sistemləri sinfinə uyğun olaraq təsnif edilmişdir. Bu əlavə təsirlər naməlum sayda populyasiyadan könüllü şəkildə əldə edildiyi üçün tezliyin hesablanmasını müəyyən etmək mümkün olmamışdır (bu səbəbdən tezlik “məlum deyil” kimi göstərilmişdir). Əlavə təsirlər MedDRA orqan sistem sinfinə uyğun olaraq sıralanmışdır. Hər orqan sistem sinfi daxilində əlavə təsirlər ciddiliyin azalması sırası ilə verilmişdir.

	İnfeksiya və invaziyalar
Sepsis 

	İmmun sistemə
Angionevrotik ödem, leykositoklastik vaskulit

	Endokrin sistemə
Psevdofeoxromositoma

	Metabolizm və qidalanmaya
Şişmanlıq (piylənmə)

	Sinir sisteminə
Xolinergik sindrom, EEQ-də dəyişikliklər, plevratotonus, yorğun ayaq sindromu

	Kardioloji pozulmalar
Miokard infarktı (bəzən letal), miokardit (bəzən letal), döş qəfəsində ağrı/stenokardiya, ürək döyüntüləri, qulaqcıqların fibrillyasiyası, klozapin əlaqəli kardiomiopatiya ilə bağlı mitral qapaq xəstəliyi
Vaskulyar pozulmalar
Arterial hipotenziya

	Respirator, torakal və divararalığı  orqanlarına
Plevral effuziya, yuxu apnoe sindromu, burun tutulması

	Mədə-bağırsaq sisteminə
Meqakolon (bəzən letal), bağırsaq infarktı/işemiya (bəzən fatal), diareya, qarın boşluğunda diskomfort/qıcqırma/dispepsiya, kolit

	Hepatobiliar pozulmalar
Qaraciyər steatozu, qaraciyər nekrozu, hepatotoksiklik, qaraciyər fibrozu, qaraciyər sirrozu, qaraciyər pozulmaları (qaraciyər zədələnməsi (hepatik, xolestatik və qarışıq), letal nəticələnə bilən qaraciyər çatışmazlığı və qaraciyər transplantasiyası da daxil olmaqla həyat üçün təhlükəli nəticələrə gətirib çıxaran hallar)

	Dəriyə və dərialtı toxumaya
Piqmentasiya pozğunluqları

	Skelet-əzələ sisteminə və birləşdirici toxumaya
Rabdomioliz, əzələ zəifliyi, əzələ spazmları, əzələlərdə ağrılar, sistem qırmızı qurdeşənəyi

	Böyrəklər və sidik yollarına
Böyrək çatışmazlığı, gecə enurezi

	Reproduktiv sistemə və süd vəzisinə
Retroqrad eyakulyasiya

	Ümumi pozulmalar və yerdilmə nahiyəsində reaksiya
Poliserozit

	Zədə, zəhərlənmə və prosessual ağırlaşmalar
Yıxılma (klozapin-əlaqəli tutma, yuxululuq, postural hipotenziya, hərəki və sensor davamsızlıqla əlaqədar olaraq).



Doza həddinin aşılması
Leponeksin qəsdən və ya təsadüfən kəskin doza həddinin aşılması zamanı ölüm göstəricisi təxminən 12% təşkil edir. Letal nəticələrin əksəriyyəti ürək çatışmazlığı və ya aspirasion pnevmoniya ilə əlaqələndirilmiş və preparatın 2000 mq-dan yüksək dozasının qəbulundan sonra əmələ gəlmişdir. 10000 mq-dan yüksək dozanın qəbulu ilə inkişaf edən doza həddinin aşılmasından sonra sağalmalar barədə qeydlər vardır. Lakin, əsasən əvvəllər Leponeks qəbul etməyən bəzi böyük xəstələrdə preparatın 400 mq dozasının qəbulu həyat üçün təhlükəli komatoz vəziyyətlərə və bir halda letal nəticəyə gətirib çıxarmışdır. Erkən yaşlı uşaqlarda 50-200 mq dozada preparatın qəbulu letal nəticə olmadan güclü sedativ effekt və koma ilə nəticələnmışdir.
Simptomları
Yuxululuq, letargiya, arefleksiya, koma, şüur çaşqınlığı, hallusinasiyalar, oyanıqlıq, delirium, ekstrapiramid simptomlar, reflekslərin artması, qıcolmalar, ağız suyu ifrazının artması, göz bəbəklərinin genişlənməsi, dumanlı görmə, bədən temperaturunun enib-qalxması, hipotenziya, kollaps, taxikardiya, aritmiyalar, aspirasion pnevmoniya, təngnəfəslik, tənəffüsün çətinləşməsi və ya dayanması.
Müalicəsi
Spesifik antidotu yoxdur. Preparatın qəbulundan sonra ilk 6 saat ərzində – mədə yuyulmalı və/və ya aktivləşdirilmiş kömür qəbul edilməlidir (peritoneal dializ və hemodializ effekt vermir). Ürək-damar sisteminin fasiləsiz monitorinqi, tənəffüsə və elektrolit və turşu-qələvi tarazlığına nəzarət etməklə simptomatik müalicə aparılmalıdır. Əks effektin inkişaf təhlükəsi olduğundan arterial hipotenziyanın müalicəsi üçün adrenalindən istifadə etmək tövsiyə edilmir. Gecikmiş reaksiyaların meydana çıxması mümkün olduğundan minimum 5 gün ərzində hərtərəfli tibbi müşahidə aparmaq lazımdır.

Buraxılış forması
10 tablet, blisterlərdə. 5 blister içlik vərəqə ilə birlikdə karton qutuya qablaşdırılır.

Saxlanma şəraiti
30°C-dən yuxarı olmayan temperaturda, işıqdan qorunan və uşaqların əli çatmayan yerdə saxlamaq lazımdır.

Yararlılıq müddəti  
3 il.
Yararlılıq müddəti bitdikdən sonra istifadə etmək olmaz.

Aptekdən buraxılma şərti
[bookmark: bookmark14]Resept əsasında buraxılır.

İstehsalçı
Madaus GmbH, Germany.
Lütticher Strasse 5,53842 Troisdorf, Germany.

Qeydiyyat vəsiqəsinin sahibi
Mylan Pharma GmbH, Switzerland.
Turmstrasse 24
6312 Steinhausen, Switzerland.

Əgər Sizə şirkətin məhsulunun istifadəsi ilə bağlı, o cümlədən, hamiləlik və ya laktasiya dövründə və ya tibbi səhvlər, səhv istifadə, sui-istifadə, dozanın aşılması, göstərişlər üzrə istifadə etməmə nəticəsində və ya peşəkar və ya qeyri-peşəkar fəaliyyətlə bağlı təsir nəticəsində, infeksion agentin ötürülməsi və effektivliyin olmaması, eləcə də keyfiyyət qüsuru ilə bağlı hər hansı bir xoşagəlməz reaksiyalar məlum olubsa, bu barədə farmakoloji nəzarət üzrə məsul şəxsə infosafety.cis@viatris.com elektron ünvanı vasitəsilə mılumat vermək lazımdır.
